După cinci ani petrecuți la Dinamo, Florin Răducioiu s-a transferat la Bari, după Campionatul Mondial de Fotbal din 1990. Ulterior, fostul mare atacant a evoluat în Italia și pentru Hellas Verona, Brescia și AC Milan.
În anii '90, Florin Răducioiu a fost acuzat de fani că a uitat limba română după un interviu în care a fost pus de un reporter italian să traducă expresia "Buon Natale".
Fostul atacant al naționalei României nu a oferit răspunsul corect, spunând că în limba română se spune "Crăciun bun", deși expresia folosită în preajma sărbătorilor de iarnă este "Crăciun fericit".
Florin Răducioiu a explicat ce s-a întâmplat atunci când nu a tradus bine expresia dată de jurnaliștii italieni și a fost acuzat de fani că a uitat să vorbească limba română.
"Nu mi-am dat seama. De fapt, povestea începe la finala Cupei Campionilor, pe care Televiziunea Română a transmis-o. Eram cu nea Ovidiu Ioaniţoaia şi m-a invitat să comentez puţin acea finală.
Era Steaua Roşie Belgrad cu Marseille şi acolo nu mi-am dat seama când am început să folosesc cuvinte în italiană, fără să-mi dau seama, şi cu un accent, evident, ciudat.
Evident că lumea a rămas şocată de accent şi probabil că am introdus, fără să-mi dau seama, nişte cuvinte în italiană. Nu am făcut-o intenţionat, eram foarte tânăr şi nu-mi dădeam seama, iar presa de atunci m-a distrus, m-a taxat, că am uitat de unde am plecat, te-ai emancipat.
Am avut de tras foarte mult, dar acum o primesc ca pe o chestie foarte simpatică, iar în aceşti ani am încercat să ironizez în multe emisiuni, în spoturile publicitare pe care le-am făcut.
Nu am vrut să jignesc pe nimeni, a fost o chestie spontană", a declarat Florin Răducioiu, la "Întrebaţi şi voi".